	
	
	
	
	

	

	
	
	
	
	

	
	
	
	
	

	

	
	
	
	
	

	
	
	
	
	

	
	
	
	
	

	
	
	
	
	

	

	
	
	
	
	

	
	
	
	
	

	
	
	
	
	

	
	
	
	
	

	

	
	
	
	
	

	
	
	
	
	

	

	
	
	
	
	

	
	
	
	
	

	
	
	
	
	

	

	
	
	
	
	

	
	
	
	
	

	
	
	
	
	

	
	
	
	
	

	
	
	
	
	

	

	
	
	
	
	

	
	
	
	
	


 JELEN/LÉT 2021

A Magyarországi Nemzetiségi Színházak Fesztiválja

A Magyarországi Szerb Színház kezdeményezésére, a Magyarországi Nemzetiségi Színházi Szövetséggel közös szervezésben, a Miniszterelnökség és az EMMI támogatásával 2021. szeptember 6 - 12. között rendezték meg a JELEN/LÉT Fesztivált, a magyarországi nemzetiségi színjátszás seregszemléjét a Nemzeti Színházban. 

A fesztivál kiváló lehetőség arra, hogy a nemzetiségi színházak képviselői újra együtt legyenek és megmutatkozhassanak a nagyközönség és a szakma előtt. A rendezvény célja, hogy ösztönözze, támogassa és fejlessze a magyarországi nemzetiségek anyanyelvű színjátszását, elősegítse kapcsolataik építését: egymás között, a magyar színházi szakmával és nemzetközi téren is. A fesztivál egyben lehetőséget nyújt arra, hogy a nemzetiségi színjátszás a „saját” nemzetiségi közönségen túl a nagyobb nyilvánosság előtt is bemutatkozzon, elfogadottá váljon.
Ebben az évben a JELEN/LÉT Fesztivál nemcsak egybeesett az 52. Nemzetközi Eucharisztikus Kongresszussal, de a nemzetiségi színházak idei fesztiváljának programja bekerült a NEK hivatalos kulturális kísérő eseményei közé is. A kapcsolódásra tekintettel a fesztivál műsorai között szerepel az ANI-Budavári Örmény Színház A magányos misztikus című oratóriuma és a Csíksomlyói passió is.
Az esemény szervezését megelőzően dr. Erdő Péter bíboros atya őeminenciája fogadta a Nemzetiségi Színházi Szövetség képviseletében Csasztvan András elnököt és Rusz Milán alelnököt, akik hangsúlyozták: a hazai nemzetiségi színházak számára óriási megtiszteltetés, hogy az egész világ figyelmére érdemes Nemzetközi Eucharisztikus Kongresszus kísérő eseményeibe több szálon is bekapcsolódhatnak a konferenciával és a JELEN/LÉT Fesztivállal. 

A fesztivál szeptember 6-án a Keresztény JELEN/LÉT című nyitókonferenciával és egyházzenei koncerttel kezdődött a Nemzeti Színház Gobbi Hilda Termében. A Magyarországon törvényben elismert 13 nemzetiség közül sok évszázados keresztény hagyományokkal, templomokkal és szent helyekkel rendelkezik. A konferencián a hazai nemzetiségek egyházi képviselői keresztmetszetet adtak az adott nemzetiség hitéletéről és magyarországi keresztény tradícióiról. A felszólalások között a Sárovi Szent Serafim Ortodox Férfikórus liturgikus egyházi zenei darabokat adott elő. A rendezvény díszvendégei a Magyar Katolikus Egyház, a magyar politikai élet és a magyar művészvilág képviselői közül kerültek ki. 

A résztvevő színházak és bemutatott előadásaik

AMFITHEATRO GÖRÖG NEMZETISÉGI SZÍNHÁZ

Oedipus tyrannus

(görög nyelvű előadás magyar felirattal)

Szophoklész ókori, örökérvényű drámájának modern adaptációja. Kétezer éve a színházzal szemben támasztott általános magatartás nem sokat változott, a publikumnak ma is hasonló elvárásai vannak a színésszel, a drámaíróval kapcsolatosan. A színház jellegének változásai azonban megkövetelik az adott kor szellemi igényeinek ”kielégítéséhez” való igazodást - ami nem korlátozódhat csupán a színpadi előadás adott kor-külsőségeinek megjelenítéseiben.

Az előadás szándéka szerint a tragédia egyik alap ellentmondását próbálja sajátos megközelítésben bemutatni: a látszat és valóság megkülönböztetésének lélektani rezzenéseit követi, vizsgálva mai világunk, sorsunk felismeréseinek válaszreakcióit. Eközben természetesen nem kerülheti meg a dráma korokon átívelő alapvetésének tárgyalását, a  "gnoszi szeauton" az önmegismerés általános emberi követelményét, az önmagunkra való eszmélés útját, még ha ez - a legjobb szándék ellenére is - akaratlanul tévútra vezetheti az embert.

Szereplők: Oedipus - Peták Róbert, Pap - Kotsona Eleni, Kreon - Kollatos Fotios, Kar - Kotsona Eleni, Tiresias - Kollatos Fotios, Iokasté - Álmosd Phaedra, Thébai aggok: Georgiou, Jorgos, Kluták Balázs, Kosztadinovszky Milán, Kujumdzisz Kíra, László-Szolcsányi Amira, László-Szolcsányi Attila, Sütő Sztella, Vobeczky Anna Zoé, Vobeczky Maja Lili
Koreográfus: Bokrossy Barbara
Táncosok: Bodócs Diána, Bokrossy Barbara, Berkes Fanni, László Bíborka, Németh Laura
Artista: Nagy Zsuzsanna
Zenészek: Kollatos Jorgos, Nizalowski Fanni, Stefopulos Alekos 
Jelmez: Álmosd Phaedra 
Díszlet, kellékek: Lipovics János 
Rendező: Kollatos Fotios
ANI BUDAVÁRI ÖRMÉNY SZÍNHÁZ

A magányos misztikus - Naregi Szent Gergely oratórium
(magyar és örmény nyelvű előadás)

Az egyházdoktor Naregi Szent Gergely 1000 éves gondolatai először szólalnak meg magyar nyelven. A különös kincs birtokába jutva bemutatjuk a szerzetes-költő egyetemes és XXI. századnak szóló gyönyörű tanítását a Nemzeti Színházban. 

Az ANI-Budavári Örmény Színház művészei közösen lépnek fel a Szent Efrém Férfikarral, akik a gazdag örmény  sharagan irodalomból válogatnak. Szám László Pro Cultura Minoritatum Hungariae díjjal kitüntetett fordító évtizedek munkáját szentelte az óörmény nyelven írott „nareg”-nek. 

Az előadást szerkesztette és rendezte: Várady Mária színművész. 

Szereplők: Szabó Anikó, Haik Viktória, Pánczél Klaudia, Szappanos Viktor, Várady Mária

Szent Efrém Férfikar, Bubnó Tamás és Bubnó Lőrinc vezetésével

Örmény nyelven: Nagy-Marosváry Lili Anna, Czárán Erzsébet
Fordítók: Szám László, Weöres Sándor, Zsigmond Benedek, Hovhannesian Eghia Szerkesztette: Várady Mária, asszisztens: Kabódi Szilvia, retorikai tanácsadó: Dr. Bulbuk Éva

CERVINUS TEÁTRUM

Islo vajce na vandorovku - A bűvös tojás
(táncmesejáték, szlovák nyelvű előadás)

„Egyszer volt, hol nem volt, volt egyszer egy”...így kezdődik Pavol Dobšinský szlovák író és népmesegyűjtő meséje. A történet főhőse a kiváncsi tojás, aki addig izgett- mozgott, míg legurult a polcról és ha már így esett, elindult, hogy felfedezze a világot. Vándorlásai során számos kalandba bonyolódik, sok barátot szerez, már-már „életveszélybe” kerül…A vándorlás egyes stációi különböző népszokásokhoz kötődnek, így az előadás koreográfiái által néprajzi-ismeretterjesztő hatással is bír. A Bűvös tojás sodró története látványos táncaival és humoros prózájával képi világában is megfelel a kor kihívásainak. A díszlet, jelmezek és egyéb látványelemek a modern színházi eszközökkel ötvözve teremtik meg a múlt és jelen valóságának illúzióját. Az előadás koreográfus-rendezője Csasztvan András, aki a professzionális táncosok mellett a most felnövekvő generációt is bevonja az alkotásba, a művészeti alapiskola néptáncot tanuló gyermekeinek személyében.

Pavol Dobšinský nyomán magyar szöveg: Dósa Zsuzsa, szlovák szöveg: Eva Javorská

Szereplők:
Mesélő: Eva Javorska, Tojás: Balázs Heni, Egér: Árgyelán Kitti, Kakas: Palyov Attila, Farkas: Kozsuch Mihály, Medve: Juhász Áron, Ökör: Oláh Márkó, Ló: Fabó Marcell, Rablók: Csasztvan András ifj., Magyari László, Szabó Róbert, Falusiak: Folytán Fanni, Csipai Maya, Ollé Blanka, Ollé Bálint, Tímár Csaba gyermekszereplők:

Díszlettervező/Jelmez: Csasztvan András

Dramaturg: Dósa Zsuzsa

Zeneszerző: Szokolay Dongó Balázs

Rendező/Koreográfus:  Csasztvan András
CINKA PANNA CIGÁNY SZÍNHÁZ

Vegyesházasság

(zenés komédia, magyar nyelvű előadás)

Rusz Milán írását Vas-Zoltán Iván alkalmazta színpadra és rendezte. Középkorú, több mint húsz éve Svájcban élő magyar házaspár 25 éves házassági évfordulóját ünnepli egy svájci szállodában. A családjaikból sokféle kultúrát magukkal hordozó férj és feleség (a nő szlovák-magyar- cigány, a férfi román-szerb zsidó magyar származású) nehéz 25 éven van túl. Az évtizedek alatt felgyűlt konfliktusok egy furcsa játék keretei között robbannak fel ezen az estén, és megkerülhetetlenné válik a kérdés: lehetséges és érdemes-e tovább együtt élni egy ilyen 25 év után?

Szereplők: Klára - Jónás Judit-Domján Edit díjas színművész, Ádám - D. Horváth Károly színművész
Zenészek: Kóródi Iván, Kóródi Péter
DEUTSCHE BÜHNE UNGARN
A kis herceg

(ifjúsági darab 10 éves kortól, német nyelvű előadás magyar felirattal)
Antoine de Saint-Exupéry műve nyomán írta Elisabeth Vera Rathenböck
 „Jól csak a szívével lát az ember. Ami igazán lényeges, az a szemnek láthatatlan."
Egy pilóta kényszerleszállást hajt végre a sivatagban, ahol találkozik egy herceggel. A kis herceggel. Beszélgetésbe elegyednek és lassanként megismerik egymást. A kis herceg mesél a különleges barátkereső útjáról a világűrben: mesél a királytól és az üzletasszonytól kezdve a földrajztudóson át a Föld nevű bolygó teremtményeiről, a kígyóról és a rókáról. A kis herceg történetét, ami a barátságról és az emberségről szól.

A produkció a Thomas Sessler-Verlag engedélyével jött létre.

Szereplők: a kis herceg - Sipos Eszter, pilóta, kígyó, király, geográfus, iszákos  - Boglári Tamás, rózsa, üzletasszony, róka - Paula Donner, váltóőr - Palya Noémi
Rendező: Szabó K. István

Díszlet és jelmez: Szabó K. István, Szatmári József Ottó
KARAVÁN SZÍNHÁZ

Guppi

(komédia, magyar nyelvű előadás)
Írta: Vaszilij Szigarjev
Fordította: Radnai Annamária
A guppi szürke díszhal, igénytelen állat, ami bármilyen környezethez képes alkalmazkodni. Akárcsak Tamara, eme abszurditásig mulatságos komédia főhősnője, aki hosszú évek házassága után egy nap egy idegen férfit visz haza. Hirtelen kialakul egy szerelmi háromszög, ám Szigarjev darabjában semmi sem az, aminek elsőre látszik.

Adott egy férj (Ljonya) és egy feleség (Tamara). Látszólag olyanok, mint bárki más. Hétköznapi életük van hétköznapi problémákkal. Kapcsolatuk nem szimmetrikus, minden a férj irányítása alatt áll, különösen igaz ez Tamarára. A férj manipulálja a feleséget. Tamara erőteljesen kötődik ahhoz, amit megszokott. Izolált, bántalmazott élete van. Ő ahelyett, hogy ellenállna, vagy lázadna, elfogadja a helyzetét, sőt idealizálja Ljonyát, aki ezt kihasználja. Váratlanul belép az életükbe egy férfi (Pása). A nő sodródik. Úgy viselkedik, mint egy „guppi”. Ljonya mindkettőjüket manipulálja. 

A darab a szinte hermetikusan elzárt bántalmazó viszonyban létezésről, fásultságról, kényelemről, érzelmi függésről szól. Szigarjev darabja egy abszurd humorba ágyazott tragikomédia rengeteg helyzetkomikummal. Görbe tükörben kapjuk vissza saját párkapcsolatunkat, hibáinkat, kísértéseinket, vereségeinket.

Az előadás komoly társadalmi problémára hívja fel a figyelmet, nevezetesen a nők alárendelt szerepére, melyet ők kényszerből, kétségbeesésből, beletörődésből vállalnak.

Szereplők: Tamara - Nyári Szilvia, Pása - Pál András, Leonyid - Nyári Oszkár
Zenei közreműködők: Balogh Kálmán, Baranyi Zoltán, Kovács Antal Máté, Barity Zoran
Jelmez: Kiss Julcsi

Díszlet: Nyári Oszkár, Szalai József

Rendezőasszisztens: Ádám Dorottya

Produkciós vezető: Nyári Oszkár

Rendező: Tóth Géza
Káló Jankó

(zenés mesejáték, magyar nyelvű előadás)

A mesét Váradi R. Szabolcs Holnemvoltfa című műve alapján Nyári Oszkár dolgozta át.

Kálo Jankónak és testvéreinek nagyon szegény a családja, a fiú elmegy szerencsét próbálni. Találkozik egy öreganyóval, aki ad Jankónak egy csodabotot, aminek segítségével legyőzheti az ellenséget. Lelkére köti, hogy három tárgyat szerezzen meg, ha jót akar. Egy tűzszerszámot, egy aranyfonalat és egy gyémántpatkót. A két mese a három tárgy megszerzésének kalandjairól és Jankó szerencséjéről szól.

A mesejátékban a Karaván Színház volt és jelenlegi növendékei is szerepelnek.

Szereplők: Bakondi Jázmin, Baranyi Csaba, Deák Fruzsina, Farkas Ramóna, Fenyvesi Krisztina, Gábor Anita, Gerner Csaba, Kék-Horváth Krisztián, Kós Mátyás, Maizác Stefánia, Mucsi Kristóf, Nyári Pál, Patály Márkó, Páhi Kitti, Szalmási Áron, Szvetnyik Kata
Zeneszerző: Baranyi Zoltán

Zenei közreműködők: Baranyi Zoltán, Szajkó Nándor

Díszlet: Nyári Oszkár

Szcenikus: Szalai József

Jelmez és bábtervező: Molnár Anna

Játékmester, rendezőasszisztens: Maizác Stefánia

Rendező: Nyári Oszkár - Gerner Csaba
I’m online

(csesztetés egy felvonásban, magyar nyelvű előadás)

Selmeczi Bea I’M ONLINE című műve a tantermi, színházi előadás az iskolai és az internetes zaklatásról. A produkciót elsősorban 13 éven felüli diákoknak játsszuk, de szülőknek, nevelőknek és gyerekekkel foglalkozó szakembereknek is határozottan ajánljuk.

Témája a gyerekek közötti iskolai és internetes zaklatás, amely jelenség sok tizenéves mindennapjait keseríti meg. A Karaván Színház kaposvári növendékeivel létrehozott produkció tantermi színházi változatát középiskolákban tervezzük játszani.

Az előadás után a rendező, Tóth Géza beszélget a közönséggel és Csekeő Borbála a Kék Vonal Gyermekkrízis Alapítvány munkatársa tart egy rövid ismertetőt a tevékenységükről és a témával kapcsolatos tapasztalataikról.

Szereplők: Pálma - Gábor Anita, Jenci - Baranyi Csaba, Miki - Kós Mátyás, Zsanett - Bakondi Jázmin, Elza - Fenyvesi Krisztina, Apa - Nyári Oszkár, Anya - Nyári Szilvia, Huba - Baranyi Roland, Viktor - Farkas Krisztián, Pszichológus - Selmeczi Bea, Szerkesztő-riporter I. - Barabás Éva, Szerkesztő-riporter II. - Oláh Olívia, Szerkesztő-riporter III. - Orsós Róbert, Igazgatóhelyettes - Nyári Pál

Díszlet: Nyári Oszkár 
Zene: Színész Bob (Horváth Kristóf), Karaván Familia
Produkciós vezető: Nyári Oszkár
Rendező: Tóth Géza
MAGYARORSZÁGI NEMZETISÉGEK SZÍNHÁZI TÁRSULATA

Ott/HON
(kaland-dráma, magyar nyelvű előadás nemzetiségi nyelvi betétekkel)

Az Ott/HON című előadás irodalmi anyaga a legkiválóbb forrásokból táplálkozik. Izgalmasan elegyíti Goethe,  a lengyel Wyspiański, a görög Kazantzakisz vagy éppen a kortárs örmény írónő, Narine Abgarjan míves, mély, olykor ironikus, de borzongatóan szép, tiszta gondolatait. Vándorunk, akit nevezhetünk Odüsszeusznak akár, hazát keresni indul. Az első állomás Görögország, ahol megtapasztalhatja a szabadság érzését és a sajátos görög filozófia, gondolkodásmód mélységét. Innen tovább indulva Örményországba érkezik, ahol a varázslatos hegyi faluban megérezheti, mit jelent az örmény túlélési képesség és milyen álmok, babonák irányítják az örmények életét. Örményországból egyenesen egy lipcsei tavernába pottyan, ahol maga Mefisztó a vezetője. Az olykor kissé száraz német humor elegyedik itt mindazzal, amit Goethe a németekről gondol. Innen Lengyelországba csöppen, ahol egy esküvőn vőlegényként tapasztalhatja meg a lengyel hazaszeretetet és költőiséget. A következő állomás egy szerb közösség, ahol egy ünnep kapcsán számtalan jó és rossz dolgot is megtudhat az emberi lélekről, és részese lehet a szerb szenvedélyességnek. A darab végén kiderül, igazából Magyarországon van otthon. A fináléba a többi nemzetiség is bekapcsolódik, akiknek - bár erősen kötődnek nemzetiségi gyökereikhez - szintén Magyarország az otthonuk.  Az előadásban helyet kapnak anyanyelvű dalok, láthatóak autentikus táncok. Gazdag, sokrétegű világ az Ott/HON világa. Játszi könnyedséggel vonja be nézőit az egyes kultúrák vonzó, színes mintázatú szövetével. Szórakoztat, elgondolkodtat, gyönyörködtet. Mágikus, különös világa iránt senki sem maradhat közömbös.

Szereplők: Álmosd Phaedra, Ember Tibor, Frank Ildikó, Jurkovits Zorica, Kollatos  Fotios, Mészáros Tamás, Nemcsók Nóra, Trojan Tünde

Dramaturg: Trojan Tünde

Díszlet, jelmez: Álmosd Phaedra

Projekt manager: Tóth G.-Keller Linda

Zenészek: Agatics Krunoszláv – Kićo, Balogh Zoltán, Kollatos Jorgos
Rendező: Dégi János

Társrendező: Erdélyi Dániel
MAGYARORSZÁGI SZERB SZÍNHÁZ
Milos Veliki knjaz srpski – Nagy Milos szerb fejedelem

(monodráma, szerb nyelvű előadás)

Milos Dobrinja faluban született szegény családból. Apja, Teodor Mihailović szegény földműves volt. Felvette az Obrenović nevet anyja első férje, Obren után, aki testvére Milán apja volt. Anyja első férjének három gyermeket szült: Jakov, Milan és Stana, s később – második férjének – újabb hármat: Miloš, Jevrem és Jovan.

Milos, valamint féltestvére, Milan szintén harcolt az első szerb felkelésben, ahol a rudniki vajda címig vitte. Miután a lázadás összeomlott, Obrenović volt az a vezető Szerbiában, aki megpróbált szembeszállni a bosszúra szomjazó törökökkel szemben. 1817-ben meggyilkoltatta Karagyorgye száműzetésből hazatérő szerb vezetőt Vujica nevű keresztfia segítségével.Élére állt a második szerb felkelésnek. Tárgyalások eredményképp jött létre a részleges szerb autonómia, de az Ottomán Birodalmon belül, valamint ekkor vált Szerbia teljhatalmú uralkodójává. Szerbia népe gyakran fellázadt Obrenović autokratikus, és gyakran brutális uralma ellen, ezért kénytelen volt egy alkotmányt elfogadni, mely hatalmát erőteljesen korlátozta. Uralkodásának második periódusában 1858 és 1860 között – egy hosszú száműzetést követően – megpróbálta hatalmát és tekintélyét helyreállítani.

A KRAGUJEVÁCI SZERB KIRÁLYI TELEVÍZIÓ stúdiójában játszódik az előadás, ahol megpróbálja maga a Fejedelem igazolni saját politikai, életvezetési körülményeit, döntéseit.

Obrenovics Milos szerepében – Aleksandar Dunić

Írta: Milovan Vitezović

Rendezőasszisztens: Bacsi Katarina

Díszlet: Prágai Tibor – Teátrumi-díjas

Jelmez: Brczán Éva

Plakát és dizájn: Szkority Nikola

Rendező: Rusz Milán – Jászai Mari-díjas

MALKO TEATRO
Az ismeretlen csillag Kurt Weill

(zenés előadás bolgár nyelven magyar felirattal)

Kurt Weill szinte teljesen ismeretlen a bolgárok között, pedig talán a világ legnagyobb színházi zeneszerzője. Olyan énekesek énekelték szerzeményeit a világban, mint Louis Armstrong, Lotte Lenya, Nick Cave, Sting, Robbie Williams, The Doors, Tom Waits, Maurice Chevalier, Ella Fitzgerald, Loo Reed, Frank Sinatra, Jessica Lang, Julie Andrews, Teresa Stratas, Gisela May, Ute Lempert, Nina Hagen és még hosszan sorolhatnánk. Weill a komolyzenétől indult, onnan csapódott a színházhoz. Írt operát, balettet, színpadi zenét és igazi slágereket is. Élt Németországban, Franciaországban és az Egyesült Államokban. Élete a történelem viharainak köszönhetően kalandosra sikeredett. A darabban kiragadunk néhány valós vagy elképzelt jelenetet ebből, némi iróniával fűszerezve, megmosolyogva, de nem tiszteletlenül.

Kurt Weill dalai nem váltak ismertté Bulgáriában, sem eredeti nyelven, még kevésbé bolgárul. Bertolt Brecht darabjait ugyan szép számmal mutatták be a színházak, de a Koldusoperát kivéve a zenés darabokat kihagyták a repertoárból. Így Kurt Weill és munkássága meglehetősen ismeretlen a bolgár közönség előtt.

Kérésünkre három híres bolgár költőnő fordította a dalszövegeket bolgár nyelvre. Nadezsda Zaharievának, Radosztina Angelovának és Kjoszeva Szvetlának sikerült olyan szövegeket írniuk, amelyek önállóan is irodalmi értéket képviselnek.

A dalok közül a legtöbb még sohasem hangzott el bolgár nyelven, de hangszerelésben is próbáljuk megújítani a világhírű slágereket – „Meddig még”, „Cápadal”, „Ágyúdal”, „Youkali tangó”, „The Song from Mandelay”, „Surabalya Johnny”, „Nana dala”, „Lost in the stars”.

Szereplők: Hadzsikosztova Gabriella, Tsvetelina Nikolova

Zenészek: Simon Attila – zongora, Weisz Gábor – szaxofon, fuvola, Gyányi Marcell – nagybőgő

Rendező: C. Nagy István

Koreográfus: Tsvetelina Nikolova, C. Nagy István
PÉCSI HORVÁT SZÍNHÁZ

Muž moje žene

(komédia, horvát nyelvű előadás)
Miro Gavran: A felesége férje és A feleségem férjének visszatérése

Rendező, dramaturg: Nina Kleflin 

Díszlet és- jelmeztervező: Sara Lovrić Caparin

Zene: Nikolina Belan

Szereplők: Kreše: Gyurity István, Žarkec: Dejan Fajfer, Dragica: Čarna Kršul
Rendezőasszisztens: Béri Gyula
ROMANO TEATRO
A gyűlölet mosolya
(zenés dráma, magyar nyelvű előadás)

A Miskolci Romano Teatro a Goethe Intézet felkérésére és támogatásával, színpadra állította és bemutatja „A Gyűlölet Mosolya” című zenés drámát, filmszínházi produkciót. A színdarab az Európában jelenlevő rasszizmust és gyűlöletet egy fiktív történeten keresztül mutatja be. Humor és dráma, szerelem és cselszövés, barátság és tragédia szövi össze a filmes és színpadi jeleneteket.

Szereplők: Horváth Adrienn, Rontó Lina, Macsinga lldikó, Semsák József, Horváth Stella, Moczó Róbert, Lakatos Gyula, Kiss Simon Gergő, Horváth István, ifj. Horváth István, Rontó Renátó, Molnár Dorina, Hegedűs Zsolt, Ambrus Zoltán, Horváth Valentin Áron, Pataki Karolin, Szilágyi Zsolt, Lakatos lldikó, Farkas Fruzsina, Illés Regina, Rontó Vivien Eszter
Írta és zenéjét szerezte: Horváth Zsolt

Zenei munkatársak: Gallyas Lakatos István, Horváth Gyula, Balogh Zoltán es zenekara

Operatőr: Révész Ferenc, Seregély István

Hangmérnök: Dr. Valkó László

Rendező: Horváth Zsolt

THEATER JETZT

Café Klimt

(monodráma, magyar nyelvű előadás)

Ágoston Zoltán darabja az Osztrák-Magyar Monarchia szétesésének időszakában, az I. világháború utáni Bécsben játszódik, egy fiktív kávéházban. 

A darab hét különböző női figurát vonultat fel ebből az időszakból, melyeket egyazon színésznő játszik: egy pincérnő-narrátort, egy polgárasszonyt, egy cselédet, egy bárónőt, egy kurtizánt, egy házmesternőt és egy írónőt. A hét különböző társadalmi helyzetű női figura problémáin keresztül, valamint a felhasznált korabeli zene és képkockák segítségével a néző szeme előtt összeáll az 1918-as osztrák-magyar Bécs: háború, béke és a monarchia utolsó pillanatai. Félelem és reménykedés ideje ez, amikor minden képlékeny, semmi sem biztos – a kérdés, ki hogyan éli túl. Az egyes női figurák személyes sorsukon, problémáikon keresztül villantják fel a háttérben zajló nagy történelmi eseményeket, így azok testközelben maradva nem absztrakt szinten, hanem szórakoztató-elgondolkodtató formában kerülnek a néző elé. Az előadás színházi értelemben releváns módon villant fel egy régmúlt korszakot, átélhetővé téve annak ma sem idejétmúlt problémáit, megszólítva ezzel az I. világháborúról tanuló középiskolásoktól kezdve minden felnőttet.

Játssza: Frank Ildikó

Rendező: Funk Iván
URARTU ÖRMÉNY SZÍNHÁZ

Hotel Yerevan

(komédia, magyar nyelvű előadás)

A Helyszín egy sokcsillagos kicsiny luxusszálloda valahol Európában, talán Budapesten. Működtetője egy tipikus örmény család. Egy napon feltűnik és beköltözik egy titokzatos menedzser, aki az ünnepelt amerikai-örmény  világsztár  koncertjét szervezi. Miközben lázas izgalommal várják a popdíva érkezését, minden összegabalyodik, már semmi sem az, aminek látszik. A tizenegy szereplős, egyfelvonásos komédia a bohózatokra jellemző vidám, de elgondolkodtató bonyodalmakat ígér, bepillantást enged a diaszpóra hétköznapjaiba és kultúrájába, miközben megszeretteti velünk szereplőit, minden tipikus jellemvonásukkal és örménységükkel együtt. 

Írta: Diramerján Artin

Szereplők: Aram Boghossian, szállodatulajdonos - Baj László, Mr. Wolsky, vagy ki - Tóth András, Lara kisasszony - Kovács Olga, Sylvia, a tulajdonos felesége - Haik Viktória, Karen, a gyermekük - ifj. Diramerján Artin, Hajléktalan madame - Csizmadia Gabriella, Ruben - Sörös Miklós, Avetisz bácsi - Kajtár Róbert, Armen bácsi - Avanesian Alex, Popdíva - Vartepetján Petra, A popdíva asszisztense - Égető Fanni
Dramaturg: Lengyel Noémi

Rendező: Avanesian Alex 
VERTIGO SZLOVÁK SZÍNHÁZ
Fila aranymálinkót fog

(melodráma, szlovák nyelvű előadás magyar felirattal)
Vincenta Šikula Sárgarigó című novellája alapján írta Ondrej Šulaj.
Az édesbús történet középpontjában egyszerű emberek állnak, akiket - akár akarják, akár nem - behúz a történelem örvénye. Sorsukat az I. világháború végétől a 60-as évek végéig követhetjük. Mégsem korrajzot, történelmi lenyomatot látunk. A világot megrázó események csak mint felgomolygó viharfelhők árnyai jelennek meg két ember ártatlan, szinte öntudatlan szerelmének tisztása fölött.

Szereplők: Fila - Holecskó Orsolya, Jano - Marián Viskup, Bora - Thirring Viola, Jožo - Nagy András

Hegedűn játszik: Balog Brigitta

Dramaturg: Onodi Daniela

Díszlet, jelmez, látvány: Árva Nóra

Rendező: Nagy András
A főtt tojás nem dalol

(gyerekelőadás szlovák nyelven magyar felirattal)
Mátyásnak új pizsamája van. Karácsonyra kapta, de csak ma vette elő. Mire pizsamába bújik, már nagyon későre jár. Rég aludnia kellene, de csak forgolódik az ágyban. Ekkor a gyerekszoba ablakán bekopog Mátyás új barátja: egy éjfekete holló...

Írta: Silvester Lavrík

Előadják: Garajszki Margit, Nagy András
Díszlettervező: Silvester Lavrík

Jelmeztervező: Eva Šimáková

Dramaturg: Garajszki Margit

Rendező: Silvester Lavrík

